太湖詩 雨中遊包山精舍
作者：皮日休
朝代：唐

paragraphs: 松門亙五里，彩碧高下絢。
幽人共躋攀，勝事頗清便。
翣翣林上雨，隱隱湖中電。
薜帶輕束腰，荷笠低遮面。
濕屨黏煙霧，穿衣落霜霰。
笑次度巖壑，困中遇臺殿。
老僧三四人，梵字十數卷。
施稀無夏屋，境僻乏朝膳。
散髪抵泉流，支頤數雲片。
坐石忽忘起，捫蘿不知倦。
異蝶時似錦，幽禽或如鈿。
篥簩還戛刃，栟櫚自搖扇。
俗態既斗藪，野情空眷戀。
道人摘芝菌，爲予備午饌。
渴興石榴羹，飢愜胡麻飯。
如何事于役，茲遊急於傳。
却將塵土衣，一任瀑絲濺。